
	Projekta redakcija
	Iebildums / Priekšlikums
	Autors

	1.
	Noteikumu projekts
 Izdoti saskaņā ar Transporta enerģijas likuma 15. pantu un 20. panta astoto daļu
	Iebildums
Lūdzam precizēt projekta izdošanas tiesisko pamatojumu, norādot uz Transporta enerģijas likuma (turpmāk - likums) 15. panta pirmo daļu. Turklāt lūdzam izvērtēt un precizēt, ja nepieciešams, norādot uz 15. panta pirmās daļas 1.-8. punktu, jo no projekta 1. punkta neizriet, ka projektā ir izpildīts likuma 15. panta pirmās daļas 9. punktā paredzētais pilnvarojums ("Ministru kabinets nosaka [..] siltumnīcefekta gāzu emisiju intensitātes un transporta enerģijas modernizēšanas pienākuma izpildes uzraudzības noteikumus"). Alternatīvi lūdzam papildināt noteikumu 1. punktu un projektu ar attiecīgu tiesisko regulējumu.
Piedāvātā redakcija
-
	Renāte Luīze Cietvīra (TM)

	2.
	Noteikumu projekts
12. Biomasas degvielas un modernās biomasas degvielas var ņemt vērā emisiju ietaupījumu aprēķinā, ja to izcelsme ir pamatota ar:
	Iebildums
Ņemot vērā, ka norma attiecas ne tikai uz modernās biomasas degvielas, bet arī biomasas degvielas izcelsmes pamatošanu, aicinām skaidrot, kādu pilnvarojumu norma izpilda. Proti, ja norma izpilda tikai vai arī likuma 15. panta pirmās daļas 3. punktā paredzēto pilnvarojumu, aicinām izvērtēt, vai netiek pārsniegtas pilnvarojuma robežas ("nosacījumus un kārtību, kādā degvielas piegādātājs pamato modernās biomasas degvielas izcelsmi"). Ja norma izpilda kādu citu pilnvarojumu, aicinām tā arī norādīt. Papildus aicinām anotācijā skaidrot, kā šis regulējums ir piemērojams kontekstā ar likuma 12. panta otro daļu un 16. pantu. Ja gadījumā noteikumu projektā tiek dublētas vai interpretētas likuma normas, aicinām veikt precizējumus.
Piedāvātā redakcija
-
	Renāte Luīze Cietvīra (TM)

	3.
	Noteikumu projekts
25.3. biodegvielu vai biomasas degvielu, kas saražota no Komisijas 2019.gada 13.marta deleģētajā regulā (ES) 2019/807, ar kuru Eiropas Parlamenta un Padomes Direktīvu (ES) 2018/2001 papildina attiecībā uz to, kā identificēt izejvielas, kas rada augstu netiešās zemes izmantošanas maiņas risku un kam konstatēta būtiska produktīvās platības izplešanās uz tādu zemes platību rēķina, kurās ir liels oglekļa uzkrājums, un kā sertificēt biodegvielas, bioloģiskos šķidros kurināmos un biomasas kurināmos/degvielas, kas rada zemu netiešās zemes izmantošanas maiņas risku noteiktajiem pārtikas un dzīvnieku barības kultūraugiem, kuri kumulatīvi atbilst minētās regulas 3. pantā noteiktajiem kritērijiem, aprēķinā ņem vērā apjomā, kāds noteikts minētās regulas 6a. pantā.
	Iebildums
Vēršam uzmanību, ka projekta 25.3. apakšpunktā minētajā regulā nav 6.a panta. Attiecīgi lūdzam precizēt projektu.
Piedāvātā redakcija
-
	Renāte Luīze Cietvīra (TM)

	4.
	Noteikumu projekts
5. Elektroenerģijas statistikas sadale
	Iebildums
Lūdzam anotācijā skaidrot, kādu pilnvarojumu izpilda projekta 5. sadaļa. Vienlaikus aicinām skaidrot, vai ir runa par elektroenerģijas statistikas sadali vai apjoma sadali, un kas domāts ar "elektroenerģijas apjoma sadali" (skat. nodaļas nosaukumu un punktos ietverto regulējumu).

Piedāvātā redakcija
-
	Renāte Luīze Cietvīra (TM)

	5.
	Noteikumu projekts
72. Vispārīgo ziņojumu pārbauda kompetenta, neatkarīga atbilstības novērtēšanas institūcija, kas akreditēta saskaņā ar Eiropas Komisijas 2018. gada 19. decembra Īstenošanas regulu (ES) 2018/2067 par datu verifikāciju un verificētāju akreditāciju saskaņā ar Eiropas Parlamenta un Padomes Direktīvu 2003/87/EK un atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību, vai citā Eiropas Savienības dalībvalstī akreditēta validēšanas un verificēšanas institūcija.
	Iebildums
Vēršam uzmanību, ka projekta 72. punkts dublē un vienlaikus interpretē likuma 20. panta trešo daļu. Lūdzam normu svītrot, jo likums jau regulē, kas pārbauda vispārīgo ziņojumu ("Vispārīgo ziņojumu pārbauda neatkarīga inspicēšanas institūcija, kas akreditēta nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību, vai citā Eiropas Savienības dalībvalstī akreditēta validēšanas un verificēšanas institūcija.").

Piedāvātā redakcija
-
	Renāte Luīze Cietvīra (TM)

	6.
	Noteikumu projekts
78. Valsts vides dienests pēc visu vispārīgo ziņojumu pieņemšanas ziņojumos iekļautos apkopotos datus iesniedz Centrālai statistikas pārvaldei valsts atjaunīgās enerģijas datu aprēķinam Latvijas atjaunīgās enerģijas ražošanas un izmantošanas saistību izpildei 
	Iebildums
Lūdzam neietvert projektā normas, kas neregulē privātpersonu tiesības un pienākumus, bet attiecas uz iestāžu savstarpējo sadarbību. Alternatīvi lūdzam sniegt pamatotu skaidrojumu par normas ietveršanu projektā, kā arī sniegt skaidrojumu, par kādām Latvijas atjaunīgās enerģijas ražošanas un izmantošanas saistībām ir runa un kur tās paredzētas. Vienlaikus lūdzam skaidrot, kuru likumā paredzēto pilnvarojumu punkts izpilda. 
Piedāvātā redakcija
-
	Renāte Luīze Cietvīra (TM)

	7.
	Noteikumu projekts
9. Detalizētā moderno biodegvielu un Transporta enerģijas likuma pielikuma B daļā iekļauto izejvielu saraksta aktualizēšana
	Iebildums
Vēršam uzmanību, ka projekta 8. nodaļā pēc būtības aprakstīts process līdz grozījumu veikšanai šajos noteikumos. Lūdzam svītrot projekta 9. nodaļu un nenoteikt projektā Ministru kabineta noteikumu grozījumu izstrādes jautājumus, tostarp sabiedrības līdzdalības veidu, kas ir citu normatīvo aktu regulēšanas priekšmets.

Piedāvātā redakcija
-
	Renāte Luīze Cietvīra (TM)

	8.
	Noteikumu projekts
86. Šo noteikumu 6. un 7. nodaļa stājas spēkā 2027. gada 1. janvārī. Līdz šo noteikumu 6. un 7. nodaļā minētās sistēmas funkcionalitātes izstrādei degvielas piegādātājs vispārīgo ziņojumu iesniedz elektroniska dokumenta veidā atbilstoši normatīvajiem aktiem par elektronisko dokumentu noformēšanu, informāciju iekļaujot vispārīgajā ziņojumā.
	Iebildums
Vēršam uzmanību, ka vismaz attiecībā uz vispārīgā ziņojuma iesniegšanu projekta 86. punkta otrais teikums dublē likuma pārejas noteikumu 9. punktu, attiecīgi lūdzam precizēt projektu, nedublējot likumā jau noteikto regulējumu. Vienlaikus, ņemot vērā, ka 6. nodaļa regulē vienības apmaiņas mehānisma jautājumus, nevis vispārīgā ziņojuma iesniegšanu, nav saprotama otrajā teikumā ietvertā atsauce uz 6. nodaļu. 
Aicinām arī anotācijā skaidrot, kādēļ paredzēti noslēguma jautājumi ar tajos minētajiem termiņiem.
Piedāvātā redakcija
-
	Renāte Luīze Cietvīra (TM)

	9.
	Noteikumu projekts
 Detalizēts moderno biodegvielu un Transporta enerģijas likuma pielikuma B daļā iekļauto izejvielu saraksts
	Iebildums
Atkārtoti lūdzam anotācijā izvērstāk pamatot projekta pielikuma atbilstību likumā paredzētajam pilnvarojumam. Proti, likuma 15. panta pirmās daļas 6. punktā paredzētais pilnvarojums noteic, ka Ministru kabinets nosaka no likuma pielikumā minētajām izejvielām iegūtu degvielu sarakstu, nevis detalizētu izejvielu sarakstu. Vienlaikus izprotot izziņas 1. punktā sniegto pamatojumu, kā arī likumprojekta "Transporta enerģijas likums" anotācijas (pieejama: https://titania.saeima.lv/LIVS14/SaeimaLIVS14.nsf/0/DB3BB7BB26DD6EFEC2258B4A00235092?OpenDocument) 4.1.6. apakšsadaļā sniegto norādi par attiecīga satura Ministru kabineta noteikumiem, lūdzam sniegt izvērstāku pamatojumu, ņemot vērā pilnvarojuma gramatisko formulējumu.
Piedāvātā redakcija
-
	Renāte Luīze Cietvīra (TM)

	10.
	Anotācija (ex-ante)
1.3. Pašreizējā situācija, problēmas un risinājumi
	Iebildums
Lūdzam izziņas 1. punktā sniegto skaidrojumu par likuma 20. panta astotajā daļā ietvertā pilnvarojuma daļēju izpildi (proti, attiecībā uz vispārīgo ziņojumu) projektā ietvert arī anotācijā, sniedzot skaidrojumu, kā paredzēts izpildīt pilnvarojumu pilnībā. 
Vienlaikus, ņemot vērā projekta 1.6. apakšpunktu un likuma 20. panta astotajā daļā paredzēto pilnvarojumu, lūdzam pamatot projekta 8. nodaļā ("Aviācijas degvielas piegādātāja ziņojuma pārbaude") ietvertā regulējuma atbilstību likumā paredzētajam pilnvarojumam, skaidrojot, kādu daļu pilnvarojums izpilda.

Piedāvātā redakcija
-
	Renāte Luīze Cietvīra (TM)

	11.
	Anotācija (ex-ante)
1.3. Pašreizējā situācija, problēmas un risinājumi
	Iebildums
Ņemot vērā arī anotācijā ietverto skaidrojumu ("Vienlaikus Noteikumu projekts paredz, ka mērķu izpildei var izmantot arī to moderno biodegvielu, moderno biomasas degvielu un RFNBO, ko degvielas piegādātājs ir izmantojis pašpatēriņam, t.i. nevis degvielas piegādātājs ir realizējis patēriņam transportā, bet izmantojis saviem transportlīdzekļiem."), lūdzam skaidrot projekta 3. nodaļā ietvertā regulējuma atbilstību likuma 15. panta pirmās daļas 4. punktā paredzētajam pilnvarojumam ("Ministru kabinets nosaka nosacījumus un kārtību moderno biodegvielu, moderno biomasas degvielu un nebioloģiskas izcelsmes atjaunīgo degvielu īpatsvara aprēķināšanai kopējā realizētajā transporta enerģijas apjomā"). Proti, pilnvarojums paredz noteikt kārtību un nosacījumus īpatsvara aprēķināšanai, nevis nosacījumus mērķu izpildei. Pirmšķietami pats likums noteic transporta enerģijas modernizēšanas pienākuma izpildes nosacījumus (sk. likuma 14. pantu). Attiecīgi lūdzam vai nu skaidrot, kā projekts atbilst pilnvarojumam (proti, vai nepārsniedz pilnvarojuma robežas), vai arī precizēt projektu, ja nepieciešams. Vienlaikus lūdzam arī skaidrot, kur (kā) ar projektu izpildīts likuma 15. panta pirmās daļas 7. punktā paredzētais pilnvarojums ("Ministru kabinets nosaka [..] atjaunīgās transporta enerģijas veidus, ko nevar izmantot siltumnīcefekta gāzu emisiju intensitātes samazināšanas pienākuma un transporta enerģijas modernizēšanas pienākuma izpildē").
Piedāvātā redakcija
-
	Renāte Luīze Cietvīra (TM)

	12.
	Anotācija (ex-ante)
5.4. 1. tabula. Tiesību akta projekta atbilstība ES tiesību aktiem
	Iebildums
Pateicamies par jau veiktajiem papildinājumiem un precizējumiem anotācijas 5.4. apakšsadaļas 1. tabulā. Vienlaikus lūdzam veikt šādus papildinājumus vai precizējumus:
1) anotācijas 1.3. apakšsadaļā norādīts, ka: "Likumā ir iekļauta iespēja Ministru kabinetam noteikt pienākumu izpildes elastības un ierobežojumus, kas ir nacionāli noteikti vai ir noteikti Eiropas Savienības tiesību aktos." Ministru kabineta 2009.gada 31.marta sēdes protokola Nr.22 21.§ 4.1.apakšpunkts noteic, ka ministriem jāseko, lai ministrijās gatavotajos jaunajos tiesību aktu projektos un spēkā esošo tiesību aktu grozījumu projektos tiktu iekļautas prasības, kas nepārsniedz Eiropas Savienības normatīvo aktu minimālās prasības, savukārt 4.2.apakšpunkts noteic, ka ministrijām ir vispusīgi jāizvērtē jauna regulējuma vai spēkā esošā regulējuma grozījumu atbilstība administratīvā sloga mazināšanai, lietderībai un patiesai nepieciešamībai. Tādējādi katrā gadījumā, ja tiesību akta projektā tiek noteiktas stingrākas vai papildus prasības nekā noteikts ES tiesību aktā vai arī tiek izmantota ES tiesību aktā paredzētā ES dalībvalsts rīcības brīvība ieviest kādu konkrētu normu, ministrijai tiesību akta projektā jāsniedz pietiekošs pamatojums šādam regulējumam. Turklāt svarīgi pie noteikumu projekta norādīt, kāpēc papildu Eiropas Savienības normām noteikumu projektā ir ietvertas nacionālo tiesību normas. Lai noteikumu projekts nebūtu pretrunā Eiropas Savienības prasībām, skaidri jānorāda juridiskais pamats, kas ļauj dalībvalstīm pieņemt papildu normas. Attiecīgi aicinām papildināt anotācijas 1.3. apakšsadaļu vai 5.4. apakšsadaļas 1. tabulu, pamatojot papildu vai stingrāku prasību noteikšanu;
2) aicinām tabulā konsekventi ne tikai norādīt, ka rīcības brīvība ir izmantota, bet arī norādīt, kā un kādēļ tā ir izmantota;
3) aicinām skaidrot ar Direktīvu 2023/2413 jaunā redakcijā izteiktā Direktīvas 2018/2001 25. panta 3. punkta 2. rindkopā, 26. panta 1. punktā paredzētās rīcības brīvības izmantošanu;
4) vairākās vietās tabulā norādīts, ka kāda direktīvas prasība pārņemta, piemēram, veselā noteikumu projekta nodaļā vai apakšnodaļā (piemēram, norādīts, ka Direktīvas 2023/2413 1. panta 15. punktā izteiktais Direktīvas 2018/2001 25. panta 4. punkta 2. teikums pārņemts projekta 6.3. apakšnodaļā). Aicinām izvērtēt un, ja nepieciešams, konkretizēt vai sniegt skaidrojumu, jo pirmšķietami prasība varētu būt pārņemta ne visā apakšnodaļā. Tāpat arī aicinām izvērtēt informāciju par citu direktīvas prasību pārņemšanu projekta nodaļās vai apakšnodaļās;
5) atkārtoti lūdzam skaidrot, kur pārņemts grozītās Direktīvas 2018/2001 27. panta 5. punkta pēdējais teikums ("Šo punktu piemēro līdz 2030. gada 31. decembrim.");
6) atkārtoti, ņemot vērā projektā ietvertās atsauces uz Eiropas Savienības regulām (sk., piemēram, projekta 8. nodaļu), lūdzam izvērtēt un papildināt anotācijas 5.4. apakšsadaļas 1. tabulu ar informāciju par regulu prasību ieviešanu projekta attiecīgajās vienībās. No projektā ietvertā regulējuma izriet, ka ar to paredzēts vismaz daļēji ieviest regulas 10. panta otro daļu. 

Attiecībā uz tabulas aizpildīšanas detalizācijas pakāpi lūdzam skatīt Vadlīnijas tiesību akta projekta sākotnējās ietekmes novērtēšanai un novērtējuma ziņojuma sagatavošanai vienotajā tiesību aktu izstrādes un saskaņošanas portālā (pieejamas TAP sadaļā "Palīdzība"), kur ir norādīts, ka tabulu nepieciešams aizpildīt iespējami detalizētā pakāpē (pantu, daļu, punktu, apakšpunktu līmenī) (sk. 45. lpp.). Minētais ir nepieciešams tādēļ, lai varētu pārliecināties, ka kāda no direktīvas prasībām nejaušības pēc nav palikusi nepārņemta vai veids, kādā to plāno pārņemt, nav neatbilstošs. Vēršam uzmanību, ka bieži vien nodaļu panti, un pantu ietvaros daļas, punkti, apakšpunkti un reizēm pat teikumi var ietvert saturiski ļoti dažādas normas, attiecīgi tabulu ir ieteicams aizpildīt pēc iespējas detalizētāk. Vispārīgas informācijas sniegšanas gadījumā Tieslietu ministrijai ir problemātiski kvalitatīvi izvērtēt, kuras tieši noteikumu projekta normas ir pārņemtas atbilstoši attiecīgo Eiropas Savienības tiesību aktu normām. Turklāt ir ļoti svarīgi izšķirt, kura norma projektā ir ietverta, pārņemot Eiropas Savienības tiesību akta prasību, savukārt kura ir nacionālā tiesību norma. Atbilstoši Eiropas Savienības Tiesas spriedumam lietā 34/73 Fratelli Variola S.p.A. v Amministrazione italiana delle Finanze „nav pieļaujama procedūra, kuru izmantojot tiesību normas subjektiem netiek atklāts, ka attiecīgā norma ir Eiropas Kopienas norma”. Tas nozīmē, ka dalībvalstij, izdodot nacionālos normatīvos aktus, skaidri jānorāda, kuras ir Eiropas Savienības un kuras – nacionālās normas.
Tāpat arī norādām, ka Tieslietu ministrija lūdza tabulu aizpildīt par Eiropas Savienības tiesību aktu pārņemšanu vai ieviešanu kontekstā ar projektu.
Piedāvātā redakcija
-
	Renāte Luīze Cietvīra (TM)

	13.
	Noteikumu projekts
1.2. bāzlīnijas aprēķina kārtību un nosacījumus;
	Priekšlikums
Ievērojot, ka atbilstoši Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" (turpmāk - noteikumi Nr. 108) 100.2. apakšpunktam projekta 1. punktā raksta (pārraksta) likumā noteikto pilnvarojumu Ministru kabinetam, lūdzam:
1) papildināt projekta 1.2. apakšpunktu ar vārdiem "Transporta enerģijas likuma 11. panta pirmajā daļā minētās";
2) precizēt 1.8. apakšpunktu (proti, iztrūkst pilnvarojuma vārdi "ņemot vērā minēto veidu atjaunīgās transporta enerģijas apjomus, izejvielas un izcelsmi").
Piedāvātā redakcija
-
	Renāte Luīze Cietvīra (TM)

	14.
	Noteikumu projekts
8.2. ja nebioloģiskas izcelsmes atjaunīgā degviela vai nebioloģiskas izcelsmes atjaunīgās degvielas starpprodukti ir saražoti no tiešā pieslēgumā esošas atjaunīgās elektroenerģijas ražošanas iekārtas, tad visu šādu elektroenerģiju ieskaita kā atjaunīgo elektroenerģiju atbilstoši Komisijas 2023.gada 10.februāra deleģētajā regulā (ES) 2023/1184, ar ko Eiropas Parlamenta un Padomes Direktīvu (ES) 2018/2001 papildina, izveidojot Savienības metodiku, ar ko nosaka sīki izstrādātus noteikumus par nebioloģiskas izcelsmes atjaunīgo šķidro un gāzveida transporta degvielu ražošanu (turpmāk - Regula 2023/1184) noteiktajiem nosacījumiem;
	Priekšlikums
Aicinām izvērtēt iespēju tiesību normas praktiskās piemērošanas atvieglošanas nolūkā projekta 8.2. un 8.3. apakšpunktā atsaukties uz konkrētu Komisijas 2023.gada 10.februāra deleģētās regulas (ES) 2023/1184, ar ko Eiropas Parlamenta un Padomes Direktīvu (ES) 2018/2001 papildina, izveidojot Savienības metodiku, ar ko nosaka sīki izstrādātus noteikumus par nebioloģiskas izcelsmes atjaunīgo šķidro un gāzveida transporta degvielu ražošanu vienību vai vienībām.
Piedāvātā redakcija
-
	Renāte Luīze Cietvīra (TM)

	15.
	Noteikumu projekts
4. Emisiju intensitātes un transporta enerģijas modernizēšanas pienākuma izpildes elastības un ierobežojumi
	Priekšlikums
Atkārtoti aicinām izvērtēt iespēju precizēt nodaļu nosaukumus, veidojot tos atbilstoši likumā paredzētajam pilnvarojumam. Piemēram, likuma 15. panta pirmās daļas 5. punkts paredz, ka Ministru kabinets nosaka siltumnīcefekta gāzu emisiju intensitātes un transporta enerģijas modernizēšanas pienākuma elastības mehānismu (vienību apmaiņas mehānismu), tā dalībniekus un izmantošanas nosacījumus. Vēršam uzmanību, ka normatīvā akta nosacījumiem, tostarp nodaļu nosaukumiem, būtu jābūt gan saprotamiem normatīvā akta adresātiem, gan arī atbilstošiem likumā paredzētajam pilnvarojumam un izmantotajai terminoloģijai, neradot šaubas par pilnvarojuma interpretāciju, sašaurināšanu vai paplašināšanu.
Piedāvātā redakcija
-
	Renāte Luīze Cietvīra (TM)

	16.
	Noteikumu projekts
23. Degvielas piegādātājs nevar pārnest 2029.gada transporta enerģijas modernizēšanas pienākuma izpildes pārsniegumu 2030.gada pienākuma izpildei.
	Priekšlikums
Ņemot vērā, ka šī nav pastāvīga norma, aicinām izvērtēt iespēju atbilstoši noteikumu Nr. 108 115. punktam to ietvert noslēguma jautājumos.
Piedāvātā redakcija
-
	Renāte Luīze Cietvīra (TM)

	17.
	Noteikumu projekts
38. Lai degvielas piegādātājs varētu piedalīties vienību apmaiņas mehānismā, tam energoresursu informācijas sistēmā līdz katra kalendārā gada 31. martam ir jāapstiprina dalības vēlme.
	Priekšlikums
Lūdzam anotācijā skaidrot, kas ir saprotams ar dalības vēlmes apstiprināšanu. Citastarp aicinām skaidrot, vai saistībā ar dalību vienību apmaiņas mehānismā vai saistībā ar vispārīgā ziņojuma apstiprināšanu paredzēts administratīvais process (proti, vai paredzēta administratīvo aktu izdošana).
Piedāvātā redakcija
-
	Renāte Luīze Cietvīra (TM)

	18.
	Noteikumu projekts
42. Vienības saņemošais degvielas piegādātājs apstiprina darījuma pabeigšanu un saņemto vienību apjomu.
	Priekšlikums
Aicinām projektā norādīt vai anotācijā izvērstāk skaidrot, kur un kā tiek apstiprināta darījuma pabeigšana un saņemto vienību apjoms (proti, vai tas notiek energoresursu informācijas sistēmā v.tml.).
Piedāvātā redakcija
-
	Renāte Luīze Cietvīra (TM)

	19.
	Noteikumu projekts
7.1. Energoresursu informācijas sistēma
	Priekšlikums
Aicinām precizēt apakšnodaļas nosaukumu, ņemot vērā, ka tajā netiek regulēta energoresursu informācijas sistēma kā tāda. Vienlaikus lūdzam anotācijā skaidrot, kuru tieši likumā paredzēto pilnvarojuma daļu izpilda noteikumu 69. un 70. punkts. Aicinām arī skaidrot, vai paredzēta fizisku personu datu apstrāde.
Piedāvātā redakcija
-
	Renāte Luīze Cietvīra (TM)

	20.
	Noteikumu projekts
75. Degvielas piegādātājs, izmantojot energoresursu informācijas sistēmu, vispārīgo ziņojumu iesniedz Valsts vides dienests, kas 30 dienu laikā pēc ziņojuma saņemšanas, izmantojot energoresursu informācijas sistēmu, pieņem vispārīgo ziņojumu, ja tajā netiek konstatētas neatbilstības.
	Priekšlikums
Lūdzam nedublēt to, ko jau paredz likums attiecībā uz vispārīgā ziņojuma iesniegšanu, tostarp to, kur ziņojumu iesniedz un kādai iestādei (skat. likuma 20. panta otro daļu).
Piedāvātā redakcija
-
	Renāte Luīze Cietvīra (TM)

	21.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums
Aicinām izvērtēt anotācijā ietvertās informācijas atbilstību projektā ietvertajam regulējumam, un vai nu precizēt anotāciju, vai pilnveidot projektu, ja nepieciešams. Piemēram, anotācijā norādīts, ka: “Vienību apmaiņas mehānismā transportlīdzekļos uzlādēto elektroenerģijas apjomu var piedāvāt: [..] 3) komersanti, kuriem pieder vismaz 5 uzlādes iekārtas, kurās elektroenerģija tiek uzlādēta komersantu īpašumā vai valdījumā esošajos transportlīdzekļos.” Minētais nosacījums projektā nav ietverts.
Piedāvātā redakcija
-
	Renāte Luīze Cietvīra (TM)



